РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број 06-2/389-15

12.октобар 2015. године

Београд

3АПИСНИК

32. СЕДНИЦЕ ОДБОРА ЗА ПОЉОПРИВРЕДУ,

ШУМАРСТВО И ВОДОПРИВРЕДУ, ОДРЖАНЕ 8. ОКТОБРА 2015. ГОДИНЕ

Седница је почела у 13,25 часова.

 Одбор је, у складу са чланом 42. став 4. Пословника Народне скупштине, одржао седницу ван седишта Народне скупштине, у граду Лесковцу. Финансијску помоћ за одржавање 32. седнице Одбора ван седишта је пружио Програм Уједињених нација за развој (УНДП) кроз пројекат „Јачање надзорне функције и јавности рада Народне скупштине Републике Србије“.

Седницом је председавао Маријан Ристичевић, председник Одбора.

Седници су присуствовали чланови Одбора: Жарко Богатиновић, Зоран Антић, Миодраг Николић, Милија Милетић, Јован Марковић, Велимир Станојевић, Арпад Фремонд као и Владан Милошевић, Дејан Нектаријевић и Младен Лукић, заменици чланова Одбора.

Седници нису присуствовали чланови Одбора: Јасмина Обрадовић, Верољуб Матић, Милан Ковачевић, Ђорђе Стојшић, Марјана Мараш, Горан Ћирић, Милан Кораћ, Душан Петровић и Сабина Даздаревић.

 Седници су присуствовали и народни посланици: Горан Вукадиновић, Оливера Пешић и Душан Јанковић.

Поред чланова Одбора седници су присуствовали представници Министарства пољопривреде и заштите животне средине: Младен Младеновић, в.д. помоћника министра Сектор за правне и нормативне послове, Колинда Хрехеровић, виши саветник, Тамара Ђуричанин, саветник и Славица Николић Стајковић, руководилац групе Одељења за ветеринарско јавно здравство и Миодраг Петровић, руководилац групе у Одељењу ветеринарске инспекције, Ненад Вујовић, начелник пољопривредне инспекције. Ненад Будимовић, секретар Удружења за пољопривреду, прехрамбену индустрију, шумарство и водопривреду Привредне коморе Србије. Градоначелник града Лесковца др. Горан Цветановић, представници локалне самоуправе, удружења, задруге, пољопривредни произвођачи као и представници средстава јавног информисања.

Председник Одбора је дао реч градоначелнику града Лесковца који је изразио захвалност за прилику и част да буду домаћини овог скупа.

Утврђено је да постоји кворум за рад на седници.

Председник Одбора је пре утврђивања дневног реда предложио нову тачку дневног реда као 3. тачку:

3. Разматрање проблема у вези афлатоксина;

Четврта тачка је:

4. Разно.

Предлог је једногласно усвојен, тако да је усвојен следећи дневни ред:

 Д н е в н и р е д

1. Разматрање Информације о раду Министарства пољопривреде и заштите животне средине за период октобар-децембар 2014. године бр. 02-1888/15 од 22. јула 2015.године;
2. Проблеми у пољопривредној производњи на територији Јабланичког округа;
3. Разматрање проблема у вези афлатоксина;
4. Разно .

Прва тачка дневног реда - **Разматрање Информације о раду Министарства пољопривреде и заштите животне средине за период октобар-децембар 2014. године бр.02-1888/15 од 22. јула 2015. године.**

 У уводним напоменама, Младен Младеновић в.д. помоћника министра је истакао да су у извештајном периоду усвојени Закон о финансирању и обезбеђењу финансирања пољопривредне производње, Уредба о изменама и допунама уредбе о утврђивању програма управљања водама у 2014. години, Закон о изменама и допунама закона о подстицајима у пољопривреди и руралном развоју и још 8 одлука, уредби, закона о потврђивању протокола. Потписана су три билатерална уговора, донети су правилници из надлежности Министарства.

 У сектору пољопривредне инспекције спроведено је укупно 5963 контроле. Истакао је да је настављен рад на обради захтева који су поднети у складу са конкурсом за коришћење подстицаја за подршку инвестицијама у примарну пољопривредну производњу. По наведеном конкурсу примљено је 2003 захтева, позитивно је решено 1098 захтева, одбијено је 903, а за исплату је остало два захтева.

 Што се тиче Дирекцје за воде, из средстава буџетског фонда за воде РС финансирано је извођење радова на изградњи бране са акумулацијом Ариље и радова на изградњи бране са акумулацијом Стуборовни. Такође је из буџетског фонда за воде финансирано извођење радова на изградњи и реконструкцији водних објеката за снабдевање водом за пиће и санитарно хигијенске потребе, постројења за припрему воде за пиће, магистралних цевовода и резервоара са уређајима који им припадају. Финансирано је извођење радова на изградњи и реконструкцји водних објеката за сакупљање, одвођење и пречишћавање отпадних вода и заштиту вода као и спровођење мера при хаваријским загађењима.

 Што се тиче рада Управе за ветерину због појаве болести плавог језика у РС, у 25 округа извршено је укупно 29633 редовних службених контрола у свим објектима под надзором и донето је 7222 решења. Спроведена је и 1101 ванредна контрола.

 У Дирекцији за националне референтне лабараторије расписана је јавна набавка лабараторијске опреме у вредности од близу 40 милиона динара, а фитосанитарна лабораторија у техничком смислу потпуно опремљена и спремна за рад.

 Председник Одбора, Маријан Ристичевић затражио је од Министарства пољопривреде и заштите животне средине одговор на питање где су плански акти предвиђени чланом 69. Закона о безбедности хране и затражио је да се доставе одговори на питања везана за болест плавог језика.

У дискусији су учествовали и народни посланици: Милија Милетић, Владан Милошевић и Душан Јанковић.

.

Одбор је на основу члана 229. став 4. Пословника Народне скупштине закључио да поднесе Народној скупштини следећи

ИЗВЕШТАЈ

Сагласно члану 229. Пословника Народне скупштине, Одбор је размотрио Информацију о раду Министарства пољопривреде и заштите животне средине за период октобар-децембар 2014. године и одлучио да je прихвати.

 Одбор за пољопривреду, шумарство и водопривреду на седници одржаној 17. јуна 2015. године, размотрио је Извештај о раду Министарства пољопривреде и заштите животне средине за период јануар-март 2015. године.

На основу члана 229. став 4. Пословника Народне скупштине Одбор подноси

 ИЗВЕШТАЈ

Сагласно члану 229. Пословника Народне скупштине, Одбор je Информацију о раду Министарства пољопривреде и заштите животне средине за период јануар-март 2015. године одлучио да прихвати на седници одржаној 8. октобра 2015. Години.

Друга тачка дневног реда – **Проблеми у пољопривредној производњи на територији Јабланичког округа;**

 Народни посланик из Лесковца, Жарко Богатиновић је изнео да пољопривредно земљиште у Лесковцу заузима површину близу 60.000 хектара од чега је обрадиво око 50.000 хектара. Најзаступљенија је ратарска производња на површини од око 30.000 хектара. Најинтезивнија грана пољопривредне производње је повртарство и обавља се на површини од 8.000 хектара. Као проблеми је истакнута чиљеница да 2/3 повртарске производње се пласира ван територије града Лесковца, односно 2/3 повртарске производње представља тржишни вишак. Величина српског тржишта утиче на цену као и нелојалном конкуренцијом из околних земаља. Проблем је и непостојање прерађивачких капацитета.

 Друга грана производње је воћарство за које постоје складишни капацитети. Проблем је недостатак воље код произвођача за удрживање. Сточарство је у озбиљној стагнацији. Из године у годину бележи се пад производње у сточарству. Разлог је скупа сточна храна, а јефтина жива мера стоке. Град Лесковац има око 24.000 пољопривредних газдинстава. Проблем су мали поседи. Просечна величина поседа је од 2,5 до 2,7 хектара, а просечна величина парцеле је између 17 и 20 ари.

 У дискусији су учествовали народни посланици: Милија Милетић и Миодраг Николић.

 Ненад Будимовић, испред ПКС је изнео податке о извозу и увозу пољопривредних прехрамбених производа.

Трећа тачка дневног реда **- Разматрање проблема у вези афлатоксина;**

Председник одбора је предложио закључак о граничној вредности афлатоксина у млеку који треба да буде 0,25 микрограма, што је довољна гаранција да је млеко безбедно и да на овакав начин штитимо домаће сточаре.

Четврта тачка дневног реда – **Разно**

Председник Одбора је рекао да је у вези могућих делегирања чланова Одбора у привредну делегацију, добио од Одбора за спољне послове упутство о упућивању на службено путовање и предложио закључак Одбора.

.

Након расправе о свим тачкама дневног реда, Одбор је на основу члана 56. Пословника Народне скупштине, донео следећи:

 З А К Љ У Ч А К

 I

Одбор препоручује Влади Републике Србије, надлежним министарствима да својим мерама максимално заштите повртаре, воћаре и сточаре. Да подрже прераду што ближе месту производње, посебно подрже традиционалне технике у пољопривредној производњи и преради, односно производњи хране и напитака. Одбор препоручује да се ускладе уредбе и правилници по питању шумских плодова и биља са праксом, те да се еколошка такса укине на незаштићене врсте плодова или да се плаћају после откупа а не пре.

 II

Одбор препоручује да гранична вредност афлатоксина у млеку буде 0,25 микрограма, да се у прелазном периоду она снижава годишње за 0,05 микрограма, док се не достигне вредност од 0,05 микрограма. С тим у вези, Одбор препоручује министарствима да се сразмерно вредностима у млеку одреде вредности афлатоксина у сточној храни. Одбор препоручује да се кроз правилнике и сертификате, приликом увоза и извоза млека поштују граничне вредности земаља увозника, осносно земаља извозника, с тим што се не може прекорачити наша гранична вредност на унутрашњем тржишту. Одбор препоручује да министарство у складу са вредностима утврди одговарајуће мере које ће се спроводити у корист ових вредности у министарствима, управама, органима и службама. Одбор препоручује да се због учесталих измена вредности афлатоксина последњих година и недостатка системских мера, разреше начелник ветеринарске инспекције и начелник Управе за заштиту биља.

 III

Одбор подржава све народне посланике у свим међународним посетама и делегацијама Републике Србије у иностранству које се том приликом залажу за пољопривредну производњу, прерађивачку индустрију и производњу обновљиве енергије у Републици Србији.

Пошто других питања и предлога није било, седница је закључена у 16,55 часова.

Саставни део овог записника чини обрађени тонски снимак седнице Одбора.

СЕКРЕТАР ОДБОРА ПРЕДСЕДНИК ОДБОРА

 Вељко Рацковић Маријан Ристичевић